再次韵德麟新開西湖
作者：蘇軾
朝代：宋

paragraphs: 使君不用山鞠窮，饑民自逃泥水中。
欲將百瀆起凶歲，免使甔石愁揚雄。
西湖雖小亦西子，縈流作態清而丰。
千夫餘力起三閘，焦陂下與長淮通。
十年憔悴塵土窟，清瀾一洗啼痕空。
王孫本自有仙骨，平生宿衛明光宮。
一行作吏人不識，正似雲月初朦朧。
時臨此水照冰雪，莫遣白髮生秋風。
定須却致兩黄鵠，新與上帝開濯龍。
湖成君歸侍帝側，燈花已綴釵頭蟲。